Jon Christensen
Store norske leksikon,Kunst og estetikk,Musikk,Jazz,Norske jazzutøvere og -ensembler, 1980 til idag
Jon Christensen var en norsk jazzmusiker, trommeslager og perkusjonist. Han var en fremtredende skikkelse i norsk jazz og var internasjonalt anerkjent som en av sin tids betydelige europeiske jazzutøvere. Han har blitt beskrevet som en lydhør og følsom trommeslager som preget sine omgivelser i enhver musikalsk sammenheng.
Karriere Christensen begynte som storbandtrommeslager 15 år gammel, først i Gunnar Brostigens orkester, deretter hos Arild Bjørk (1960). Han deltok med Finn Melbyes kvintett i jazzamatørenes NM i 1960, der bandet vant førstepremie og Jon Christensen selv fikk andre solistpris. Han ble deretter raskt en ettertraktet trommeslager i jazzmiljøet.Fra 1961 spilte han i Arild Wikstrøms kvartett og var også med i Egil Kapstads trio. Utover 1960-årene spilte han med blant andre Karin Krog, Jan Garbarek og George Russell, foruten et stort antall gjestende utenlandske solister. Han var del av festivalkompet under Moldejazz i 1963–1965, 1967 og 1969. Han spilte også på internasjonale festivaler i Antibes (1964) og Montreaux (1967 og 1968).Senere har Christensen deltatt i en rekke norske og internasjonale grupper, ledet av blant andre Garbarek, Keith Jarrett, Terje Rypdal, Miroslav Vitous og Stan Getz, og han har medvirket på en mengde plateinnspillinger med disse og andre, særlig for det tyske plateselskapet ECM, hvor han nærmest var «hustrommeslager». Han spilte også inn plater med Jan Erik Vold, og var med var med på den legendariske innspillingen av Popofoni (1973).I 1977 ble han tildelt Spellemannprisen for platen No Time for Time fra 1976, sammen med Pål Thowsen. I årene 1983 til 1991 ledet han sammen med Arild Andersen gruppen Masqualero, som høstet stor anerkjennelse både nasjonalt og internasjonalt. Bandet mottok Spellemannprisen for tre av sine plater.Senere spilte han blant andre med Knut Riisnæs, John Scofield, Ketil Bjørnstad, Sidsel Endresen og Jacob Young. Utmerkelser (utvalg) Jon Christense mottok en rekke utmerkelser, blant annet Buddy-prisen i 1967. Samme år vant han også Jazznytts musikeravstemning. I 1975 ble han kåret til «årets trommeslager» av European Jazz Federation. Han mottok Oslo kommunes kunstnerpris i 1987 og ble kåret til «Årets musiker» i 1992 av Foreningen Norske Jazzmusikere. Utgivelser Christensen er blant de norske jazzmusikere som har deltatt på flest innspillinger. Hvis man regner med stort og smått, fra mindre bidrag som medvirkende musiker til større utgivelser med egne grupper, har han vært med på over 275 plater. Les mer i Store norske leksikon Jon Christensen i Norsk biografisk leksikon jazz